Агенцијата за заштита на правото на слободен пристап до информациите од јавен карактер, врз основа на член 111 став 1 од Законот за општата управна постапка („Службен весник на Република Македонија“ бр.124/15) а согласно член 27, член 34 став 1 од Законот за слободен пристап до информации од јавен карактер („Службен весник на Република Северна Македонија“ бр.101/19) и согласно Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр.60/20), постапувајќи по Жалбата изјавена од Македонски центар за меѓународна соработка, преку Александра Савевска, соработник на проекти во МЦМС, поднесена против Министерството за социјална политика, демографија и млади, по предметот Барање за пристап до информации од јавен карактер, на 24.09.2025 година го донесе следното

**Р Е Ш Е Н И Е**

1. Жалбата изјавена од Македонски центар за меѓународна соработка, преку Александра Савевска, соработник на проекти во МЦМС, поднесена против Министерството за социјална политика, демографија и млади, заведена во Агенцијата со бр.08-474 на 09.09.2025 година, по предметот Барање за пристап до информации од јавен карактер, **СЕ УВАЖУВА**.

**2.СЕ НАЛОЖУВА** на Имателот на информации да постапи по Барањето на Барателот согласно одредбите од Законот за слободен пристап до информации од јавен карактер.

**3.** Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

**О Б Р А З Л О Ж Е Н И Е**

Барателот на информацијата Македонски центар за меѓународна соработка, како што е наведено во Жалбата, на 04.08.2025 година поднело Барање за пристап до информации од јавен карактер до Министерството за социјална политика, демографија и млади, со кое побарал по е-маил да му се достави електронски запис од следните информации:

„1. Поединечно доделни средства преку Министерството за социјална политика, демографија и млади до крајните корисници од буџетска ставка 463-Трансфери до невладини организации, во 2024 г.(Табела 1).

1. Поединечно доделени средства преку Министерството за социјална политика, демографија и млади до крајните корисници-невладини организации од друга буџетска ставка (различна од 463 – Трансфери до невладини организации), во 2024 г. (по примерот на Табела 1).
2. Подинечно доделени средства преку Министерството за социјална политика, домграфија и млади до крајни корисници лиценцирани даватели на социјални услуги – трансфери за даватели на социјални услуги за 2024 г. (по приемот на Табела 1).“

Имателот на информации по ова Барање не одговорил во законски предвидениот рок, по што Барателот на информации достави Жалба до Агенцијата, заведена со бр.08-474 на 09.09.2025 година. Во прилог на Жалбата достави Решение бр.Уп.14-4351/3 од 14.07.2025 година, со кое Барањето на Барателот се укажува и на Барателот му доставуваат бараните информации во табеларен преглед.

Барателот на информации на 04.08.2025 година до Имателот на информации поднесува повторно Барање за пристап до информации од јавен карактер, во кое наведува: „Во одговорот е доставена информација за средства доделени од програмата Деинституционализација (социјални услуги). Во прилог е ставен и одговорот од страна на министерството. Со овој емаил, ви доставуваме ново барање за информација од јавен карактер, со кое всушност бараме да ја дополните бараната информација каде покрај овие средства ќе се наведат и **средствата кои се распределуваат од приходите на игри на среќа и забавни игри** до здруженијата на граѓани и национални инвалидски сојузи“.

Агенцијата, преку е-маил заведен со бр.08-474 од 09.09.2025 година, ја препрати Жалбата до Имателот на информации и побара во рок од седум (7) дена да се произнесе по истата и до Агенцијата да ги достави сите списи во врска со предметот.

Имателот на информации не одговори на дописот на Агенцијата.

Агенцијата за заштита на правото на слободен пристап до информациите од јавен карактер по разгледувањето на Жалбата и другите списи во врска со предметот утврди дека Имателот на информации не постапил согласно одредбите од Законот за слободен пристап до информации од јавен карактер, односно во законски предвидениот рок не ги доставил бараните информации до Барателот, на начин и во форма наведени во Барањето, ниту донел управен акт согласно горенаведениот Закон, поради што согласно член 20 став 3 од Законот за слободен пристап до информации од јавен карактер се смета дека Барањето е одбиено.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,**

**Пламенка Бојчева**